Rudersdal, februar 2017

**Til Børne- og Skoleudvalget**

I forbindelse med budgetbehandlingen mødtes HovedMED med Økonomiudvalget i august 2016.

Politikere og medarbejdere var enige om, at det er jeres ansvar som politikere at sætte rammerne for serviceniveauet i kommunen - og tage ansvaret, specielt, når der sker forringelser.

Det er vigtigt, at det ikke er den enkelte medarbejder, der skal stå på mål over for borgerne, når I som politikere har besluttet et ændret serviceniveau.

I efteråret var der udsigt til store besparelser på skoleområdet. De blev heldigvis reduceret noget i budgetbehandlingen. Men nu står vi alligevel med en meget større besparelse, end de ca. 10.000.000 kr. vi kunne se i oktober:

* En del af Inklusionspuljen bliver ikke længere tildelt skolerne, men bruges til nye elever, der har behov for specialtilbud (ca. 2.000.000 kr.)
* Samarbejdspulje ifm. arbejdet med reform, digitalisering og udviklingsprojekt forsvinder (5.000.000 kr.)
* Uudmøntede besparelser fra 2016 skal findes (ca. 2.000.000 kr.)
* Lavere elevtal i børnehaveklasserne betyder lavere tildeling
* Overført merforbrug skal nedbringes (ca. 5.000.000)

Alt i alt kigger vi på en besparelse på ca. 19 millioner kr. Det kan man ikke gennemføre, uden at der prioriteres i arbejdsopgaverne. Hvordan skal vi opretholde niveauet?

Ledere og medarbejdere samarbejder om og brænder for at lave den gode skole, men vi er nødt til at prioritere. Noget kan hentes i arbejdet med de 7 kommissorier, men de fleste af tiltagene i kommissorierne er langsigtede besparelser, der ikke hjælper her og nu. Så hvad gør vi?

* Skal lejrskoler afskaffes (flere skoler overvejer allerede færre - eller ingen - lejrskoler)?
* Skal færre medarbejdere udføre opgaven? Der er allerede nu varslet afsked for lærere og pædagoger (foreløbig 8 lærere og 2 pædagoger fordelt på tre skoler) - og dertil kommer de stillinger, der bliver nedlagt, fordi medarbejdere går på pension eller skifter job, uden at deres stilling genbesættes.
* Skal vi ændre på stillingssammensætningen (forholdet mellem ledere, lærere, pædagoger, øvrige medarbejdere)?
* Skal vi ændre skole-hjem-samarbejdet?
* Arbejdet med udvikling?
* Vikardækning?
* Eller er det muligt at tilføre ekstra resurser, indtil vi kan realisere nogle af de langsigtede besparelser fra kommissorierne?

Rudersdal Kommune har som værdi, at vi vil være en attraktiv arbejdsplads med et godt arbejdsmiljø. Derfor skal arbejdsopgaver og resurser passe sammen.

Vi har brug for, at I står på mål for os på skolerne, og at I melder ud, hvilken skole vi skal have i Rudersdal Kommune.

Med venlig hilsen

Marianne Toftgaard, kredsformand